5 dinge wat jy van hondsdolheid moet weet | SARIE
deur Liani Jansen van Rensburg and Fanie Cronjé
Vandag is Wêreld-hondsdolheiddag en meer as 59 000 mense in meer as 100 lande sterf jaarliks aan dié siekte.
Die 6-jarige Carlie du Plessis van Clocolan is in Julie vanjaar tragies dood weens hondsdolheid. Netwerk24 berig dat die virus aggressief was.
Aanvanklik het haar ouers nie geweet wat klein Carlie makeer nie. Sy was dae lank siek en toe hulle die Sondag by die hospitaal opdaag, was sy reeds verlam. Sy is daardie aand oorlede.
Hondsdolheid is dodelik en word veroorsaak deur 'n virus wat die brein aantas.
Die aktrise Nadia Valvelkens se karakter, Pippa Malherbe, het in 2013 in die kykNET-sepie Binnelanders hondsdolheid opgedoen. Sy het op haar pa se plaas gekuier en 'n babahond het haar gelek.
Volgens Nadia het sy twee maande voorberei en opgelees oor hondsdolheid.
"Dis erg. Mense begin yl. Die siekte werk op na jou brein. Mense spring by geboue uit. Raak bang vir water. As 'n hond dit kry, moet die dier blykbaar natgespuit word om hom weg te hou van jou af. Daar is mense wat gesond word, maar baie min."
– Nadia Valvekens
Vir Nadia was dit 'n belangrike storie.
"Ek dink die storielyn van Pippa met hondsdolheid was baie belangrik. Dit het mense bewus gemaak van die siekte. Die reaksie onder kykers was groot en baie positief. Veral onder kinders. Want jy hoef nie deur 'n hond gebyt te word nie, selfs 'n lekkie op 'n klein snytjie kan jou aansteek."
Hier's vyf dinge wat jy móét weet:
1. So word dit oorgedra
Die virus word deur besmette speeksel oorgedra en dring gewoonlik die liggaam in deur 'n stukkende plek of snytjie. Die virus beweeg na die brein en veroorsaak swelling. Die slagoffer sterf meestal.
2. Diere wat mense kan besmet
Honde, katte, muishonde, meerkatte, muskeljaatkatte, wildekatte, jakkalse, insek- en vrugtevretende vlermuise.
3. Simptome by mense
Dit kan tussen 2 tot 10 weke wees voordat die eerste simptome wys. Die eerste tekens is gewoontlik angs, braking, koors, hoofpyn en 'n vrees vir water. Dit lei tot verlamming, waarna die slagoffer in 'n koma gaan en sterf.
4. Simptome by diere
Gedragsveranderinge kom by al die diere voor. Mak diere kan wild en aggressief raak. En wilde diere kan geweldig vriendelik word en jou nader sonder vrees. Eetlus kan ook kom en gaan.
5. Voorkoming en behandeling
Maak seker jou troeteldier word gereeld ingeënt. Indien jy gebyt word, was dadelik die wond deeglik met water en 'n ontsmettingsmiddel. Besoek die naaste dokter, kliniek of hospitaal. 'n Reeks van inspuitings sal voorgeskryf word.